Worcester F 80 Distinctiones

235 Scriptura sacra

Scriptura sacra est velut Sancti Spiritus apotheca in qua reperitur

/fol. 300vb/

efficax: contra vulnus vnguentum, contra morbum antitodum, contra dolorem remedium. Et secundum Chrisostomum, in sacra scriptura inuenit[[1]](#footnote-1) ignorans quod discat, contumax quid timeat, laborans premia, pusillanimis solacia. Iccirco ad eam inuitamur, Prou. 22[:20]: *Ecce descripsi eam tibi tripliciter*. Iccirco ad eam debemus tamquam ad infirmum objectum, [2] Pet. 1[:19]: *Habemus firmiorem propheticum[[2]](#footnote-2) sermonem: cui benefacitis*.

¶ Sed sunt multi qui hanc scripturam reputant vanam, dicentes illud Num. 11[:6]: *Non respiciunt oculi nostri nisi man*. Quod est, Quid est hoc? Et Num. 21[:5]: *Anima nostra nauseat super cibo isto levissimo*. Sed visus eorum decipitur, [2] Pet. 1[:21]: *Non enim voluntate humana allata est aliquando prophetia*. Prou. 12[:19]: *Labium veritatis firmum* est *in perpetuum*. Sed seculares scripture stulte sunt, [2] Tim. 2[:23]: *Stultas autem et* inanes *quæstiones devita*. Legitur Gen. 11[:7] quod facta diuisione linguarum, subsecuta est sectio populorum. Sic philosophi dum ingenii sui machinas erexerunt in altum celestia rimando, et de suis viribus presumendo, subtracta est eis veritatis cognicio, et ignoratione nebulis obuoluti dati sunt, in reprobum sensum in varias errorum sectas, *dicentes se esse sapientes stulti facti* *sunt*, Rom. 1[:22]. Ideo dicta illorum parum habent soliditatis, Eccle. 6[:11]: *Verba,* autem, pulcherrima*, multamque in disputando vanitatem habentia*. Ysai. 56[:10]: *Speculatores ejus cæci videntes vana*. Vnde Hieronimus, ad Damasum papam, *Epistola* 13, de siliquis de quibus non potuit saciari, filius prodigus in hiis nulla securitas, nulla veritas reperitur. Ideo Psal. [39:5]: *Beatus vir cujus est nomen Domini spes ejus, et non respexit in vanitates* *et insanias falsas.*

¶ Scientie seculares faciunt insanire. Sicut dictum est ad Paulum, Act. 26[:24]: *Multae litterae* tue faciunt insanire. Iccirco istis non debemus multum intendere, sicut narrat Hieronimus de seipso, *Epistula* 82, quando nimis erat intentus circa libros Citheronis adductus erat ante tribunal Christi et ibi verberatur. Item, Hieronimus ad Damasum *Epistula* 23, tipus secularis scientie patet in muliere cap-

/fol. 301ra/

tiua [Deut. 21:10-14] que antequam sumi debeat ad amplexum, tondi debet crinibus et radi vnguibus. Sic nos debemus legendo libros philosophorum, quod vtile est referre ad vsum nostrum, quod est superfluum aut noxium abradere. Vnde sicut non est curandum de herbis que terra eas produxerat aut quis hortolanus eas excoluerit dummodo conferant ad salutem. Sic dicta gentilium assumi possunt causa edificacionis interdicta sacra. Sic Paulus ad Tit. 3[:14] cum quosdam redarguit vsus est versibus Eumenidis poete. Item quod assidue insistendum est studio literarum patet per poetam qui dicit, Perstat adhuc instans poterit mora quod nequit hora. Et Hieronimus, *Epistola* 25, ad discendum, nulla mihi sera videtur hora. Quia etsi senem magis deceat docere quam discere, magis, tamen discere decet quam ignorare, Sap. 8[:2]: *Hanc amavi, et exquisivi a juventute mea*, et eam quasi sponsam.

¶ Hec tanquam sponsa assumi debet, non ut concubina. Sic leguntur fecisse philosophi. Vnde Valerius, libro 8, Plato octogesimo primo etatis sue anno decedens libros Sophroni sub capite legitur habuisse. Vnde et eidem viuendi finis et philosophandi idem fuit.

¶ Item nota quod quamuis homo doceat hominem ministerialiter et exhortatiue, tamen Deus docet hominem effectiue. Joan.1[:9]: *Erat lux vera* illuminans *omnem hominem venientem in hunc mundum*. Et Psal. [93:10]: *Qui docet hominem scientiam.* Est ergo scientia precibus postulanda, Jac. 1[:5]: *Si quis indiget sapientia, postulet a Deo*, etc. Vnde Augustinus, oratione melius soluuntur dubia quam inquisicione, Sap. 7[:7]: *Optavi, et datus est mihi sensus*.

1. inuenit ] *add.* Chrisostomus F 80. [↑](#footnote-ref-1)
2. propheticum ] Lambeth, F 128 *corr.* prohibetum F 80. [↑](#footnote-ref-2)